RO Jurnalul Oficial al Uniunii Europene C 306/3

AVIZUL COMISIEI

din 27 noiembrie 2008

de punere în aplicare a articolului 7 din Directiva 98/37/CE a Parlamentului European și a Consiliului cu privire la o măsură de interzicere a unui polizor unghiular purtând marca de comerț MANS FRIEND, adoptată de autoritățile ungare MD-2007-139

(Text cu relevanță pentru SEE)

(2008/C 306/02)

1. Notificare din partea autorităților ungare

Articolul 2 alineatul (1) din Directiva 98/37/CE privind apropierea legislațiilor statelor membre în domeniul echipamentelor tehnice prevede că statele membre iau toate măsurile corespunzătoare pentru a asigura introducerea pe piață a echipamentelor cărora se aplică directiva respectivă și punerea lor în funcțiune numai dacă acestea nu reprezintă un pericol pentru sănătatea și siguranța persoanelor și, acolo unde este cazul, a animalelor domestice sau a bunurilor și dacă sunt instalate în mod corespunzător și întreținute și folosite conform destinației lor.

Articolul 7 alineatul (1) din directiva respectivă prevede că atunci când un stat membru constată că echipamentele tehnice purtând marcajul „CE”, folosite în conformitate cu destinația lor, pot pune în pericol siguranța persoanelor și, dacă este cazul, a animalelor domestice sau a bunurilor, statul membru în cauză ia toate măsurile corespunzătoare pentru a retrage de pe piață astfel de echipamente, pentru a interzice introducerea lor pe piață, punerea în funcțiune sau utilizarea lor, sau pentru a restricționa libera lor circulație. Statul membru respectiv informează imediat Comisia cu privire la orice astfel de măsură, motivându-și decizia.

La 23 iulie 2007, autoritățile ungare au notificat Comisia Europeană cu privire la o măsură de interzicere referitoare la introducerea pe piață a unui polizor electric unghiular portabil purtând marca de comerț MANS FRIEND, de tipul MF 125-110. Echipamentul a fost fabricat de Jinhua Max-Power Tools Co., Ltd, Western Binhong Road 558, Jinhua Industrial Area, Zhejing, China și distribuit de Baumann Hungary Ltd, H-1162 Budapesta, János utca 118.

Dosarul prezentat Comisiei Europene includea următoarele documente:

— certificatul nr. 05SHW0991-01 din data de 10 mai 2005 pentru un polizor unghiular de tipul S1M-MP6-125, eliberat de Intertek Deutschland GmbH care îi acordă polizorului unghiular respectiv marca „GS”,

— certificatul nr. JSH0411771 din data de 8 mai 2005 și certificatul nr. 531226 din data de 10 mai 2005 pentru același tip de polizor unghiular de tipul S1M-MP6-125, eliberat de Intertek ETL SEMKO, Shanghai,

— o declarație a Max-power Tools Co. din data de 12 iulie 2006, în care se afirmă că polizorul unghiular de tipul S1M-MP6-125 este echivalent cu articolul MF 125-110, care face obiectul măsurii autorităților ungare,

— o declarație de conformitate CE eliberată de Baumann Hungary Kft. la data de 18 iulie 2006, referitoare la certificatul nr. JSH0411771.

În temeiul articolului 7 alineatul (2) din directiva menționată, Comisiei i se solicită, după consultarea părților interesate, să declare dacă o astfel de măsură este sau nu justificată. În cazul în care se constată că măsura este justificată, Comisia informează statele membre pentru ca acestea să ia toate măsurile corespunzătoare privind echipamentul tehnic în cauză, în conformitate cu obligațiile prevăzute la articolul 2 alineatul (1).

2. Motivele invocate de autoritățile ungare

Măsura adoptată de autoritățile ungare s-a bazat pe faptul că polizorul unghiular nu a îndeplinit următoarele cerințe esențiale de sănătate și siguranță prevăzute în anexa I la Directiva 98/37/CE (cu trimitere la specificațiile standardelor europene armonizate EN 50144-1:1998 Securitatea uneltelor electrice cu motor portabile — Partea 1: Prescripții generale și EN 50144-2-3:2002 Securitatea uneltelor electrice cu motor portabile — Partea 2-3: Prescripții particulare pentru polizoare, mașini de șlefuit cu disc si mașini de lustruit, care se menționează în declarația de conformitate CE a fabricantului).

1.5.1. Alimentarea cu electricitate

Cablajul intern nu era fixat, acest fapt determinând riscul de electrocutare.

1.5.6. Riscul de incendiu

În timpul testului termic, echipamentul a luat foc, a emis fum și apoi s-a oprit.

1.7.4. Instrucțiuni

Instrucțiunile de folosire nu conțineau majoritatea instrucțiunilor generale de siguranță și a instrucțiunilor specifice pentru polizorul unghiular.

1.7.3. Marcaj

Producătorul și anul de fabricație nu erau indicate pe polizorul unghiular.

3. Avizul Comisiei

La 15 noiembrie 2007, Comisia a cerut în scris societăților Jinhua Max-power Tools Co. și Baumann Hungary Ltd, care au semnat declarația de conformitate CE, să-i trimită observațiile lor cu privire la măsura adoptată de autoritățile ungare.

De asemenea, la 15 noiembrie 2007, Comisia a cerut în scris Intertek ETL SEMKO, Shanghai și Intertek Deutschland GmbH, care au emis certificatele de conformitate pentru polizorul unghiular de tipul MF 125-110 care face obiectul măsurii autorităților ungare.

Până în prezent, nu s-a primit niciun răspuns din partea Baumann Hungary Kft., a Intertek ETL SEMKO sau a Intertek Deutschland GmbH.

Într-un răspuns din data de 19 decembrie 2007, Jinhua Max-power Tools Co. a afirmat că nu a produs sau furnizat niciodată un polizor unghiular cu marca de comerț „Mans Friend”. Aceasta a declarat, de asemenea, că autoritățile chineze investigau dosarul în cauză dar nu reușiseră să stabilească cine a utilizat în mod abuziv certificatele și numele societății.

Pe baza documentației disponibile și a comentariilor părților interesate, Comisia consideră că autoritățile ungare au demonstrat că echipamentul tehnic care face obiectul măsurii restrictive nu respectă cerințele fundamentale de sănătate și siguranță menționate anterior. Aceste nereguli provoacă riscuri grave pentru persoanele care folosesc echipamentul în cauză.

Prin urmare, aplicând procedura prevăzută, Comisia consideră că măsura adoptată de autoritățile ungare este întemeiată.